DA oorval met donasies vir hofsaak oor afsonderingHelen Zille. (Foto: Tracey Adams/African News Agency) Terwyl pres. Cyril Ramaphosa Saterdag met vergaderings voortgegaan het om die grootste deel van die land na vlak 3-afsondering oor te skuif, word die DA oorval met donasies vir die hofsaak waarin dié party die regering aanvat oor die afsonderingsregulasies. Ramaphosa het Saterdag ŉ vergadering met die presidensiële koördineringsraad (PCC) gelei, waartydens die verslapping van afsonderingsregulasies en die bekamping van die verspreiding van Covid-19 bespreek is. Maroela Media het Vrydag berig dat lede van die kabinet die verslapping van afsonderingsregulasies goedgekeur het, ten einde die ekonomie oop te stel en die beweging van mense en goedere te vergemaklik. Die DA het egter Donderdag aangekondig dat hy ŉ aansoek in die hooggeregshof gaan bring om die rasionaliteit van drie van die afsonderingsregulasies te beveg. Die party bevraagteken ook die grondwetlikheid van die regulasies. Met dié doel voor oë het die DA ŉ webtuiste geskep waar lede van die publiek ŉ finansiële bydrae kan maak tot die finansiering van die hofsaak. Dié webtuiste het soveel aftrek gekry dat die stelsel oorlaai is. Helen Zille, voorsitter van die DA se federale raad, het egter Saterdag die versekering gegee dat dié webtuiste weer op die been is en dat die kapasiteit daarvan verhoog is om meer besoekers te kan hanteer. “Die DA is bemoedig deur die groot getalle Suid-Afrikaners wat bydra wat hulle ook al kan vir die DA se hofstryd teen die irrasionele en ongrondwetlike aspekte van die huidige afsondering,” het sy in ŉ verklaring gesê.